Lipšic, Daniel, poslanec NR SR (2015-03-20):
Ďakujem veľmi pekne, pán predsedajúci. Milé kolegyne, vážení kolegovia, priznám sa, že nie som vždy veľkým prívržencom parciálnych noviel Trestného zákona, ale pripúšťam, že sú situácie, kedy je potrebné na základe aj konkrétnej praxe Trestný zákon doplniť o konkrétne ustanovenia, ktoré spôsobujú vážne problémy v spoločnosti, v ekonomike. Nie je asi žiadne tajomstvo, že tento návrh bol pravdepodobne motivovaný skutočnosťou, že tu máme pomerne veľké spoločnosti, ktoré úmyselne neplatia svojim subdodávateľom pomerne vysoké čiastky, následne idú do fiktívneho konkurzu alebo reštrukturalizácie a časť, veľkú časť týchto pohľadávok následne odpíšu. Súvisí to konkrétne s kauzami okolo výstavby diaľnic. Musím povedať, že možnože už aj dnes sa takéto konanie dá trestne stíhať cez trestný čin podvodu, ale takéto ustanovenie by bolo jednoznačnejšie a možno by pôsobilo aj preventívnejšie na subjekty, ktoré neplatia dodávky tisícom malých živnostníkov a popri tom si ich majitelia stavajú mega haciendy na Bahamách. To nepovažujem za sociálnu demokraciu v praxi, keď tisíce rodín sú odkázané na živorenie, nedostanú nič alebo veľmi málo za vykonanú prácu s odôvodnením, že diaľnice sa stavujú veľmi lacno, ale majiteľ tejto firmy si stavia možno jednu z najväčších haciend na Bahamách. Kolegovia poslanci zo SMER-u, vám to nevadí? Tí malí živnostníci, to sú voliči ktorejkoľvek strany a určite aj SMER-u. Ako je možné sa im pozrieť do očí a povedať, žiaľ, vidíte, nemôžeme vám zaplatiť, keď vidia, akým spôsobom si oligarchovia, ktorí tieto diaľnice stavajú, ako si užívajú život. Zjavne biedou netrpia. Nechceme to náhodou riešiť? Váš premiér koniec koncov inak potvrdil, že títo ľudia sa dopustili trestného činu, keď povedal, že zodpovednosťou, prečo nedostali živnostníci zaplatené peniaze, je skutočnosť, že museli stavať za lacný peniaz diaľnice Váhostav, Doprastav. To by potvrdzovalo, že v tom čase vedeli, že nepostavia za taký peniaz lacné diaľnice. Nikto ich nenútil ísť do tendra, nikto ich nenútil podpísať zmluvu, ale vedeli, že to nemajú šancu urobiť a že nezaplatia svojim dodávateľom. To sa volá trestný čin podvodu. Trestný čin podvodu. Samozrejme, neobávam sa veľmi toho, že by v dnešnej situácii boli títo ľudia trestne stíhaní. Samozrejme, že nie. Je pred voľbami. A ubezpečujem vás, že tých informácií od orgánov činných v trestnom konaní, ako sú nútení zametať veci pod koberec, je čoraz viac. Čoraz viac. Je mi z toho zle. Ale postoj, ktorý možnože mnohí z vás majú, že veď vládneme v krajine, nič sa nám nemôže stať, ten postoj takto veľkej pýchy môže veľmi rýchlo skončiť. Môže veľmi rýchlo skončiť. Možno už onedlho. Ale preto, aby sme pomohli aspoň tým malým živnostníkom, ktorých nie sú malé čísla, sú ich tisíce, je dôležité, aby v Trestnom zákone bol paragraf, ktorý umožní stíhanie takejto formy osobitného podvodného konania. Iná vec je, keď je niekto insolventný kvôli objektívnym okolnostiam a nevyplatí, nezaplatí faktúru. Ale keď tie financie existujú, má ich k dispozícii, ako pri neplatení mzdy a použije ich na osobné účely, na vilu na Bahamách, tak je to asi problém. To by nemalo byť beztrestné. A budem veľmi zaujímavo, bude veľmi zaujímavé sledovať, ako sa k tomu postavíte pri hlasovaní. Či vám reálne záleží na tých malých ľuďoch, na ich rodinách, ktoré dnes sú v hroznej situácii, finančnej, kvôli oligarchom, či vám záleží na nich alebo na oligarchoch. O tom bude hlasovanie o tomto návrhu zákona a z toho dôvodu, aj keď ide o parciálnu novelu Trestného zákona, ja návrh novely podporím.